als_Latn dik_Latn sag_Latn
Çështjet e sigurisë dhe te ekstremizmit te dhunshëm diskutohen në një takim të posaçëm në Shtetet e Bashkuara të Amerikës, nën drejtimin e presidentit Obama, në një mbledhje ku merr pjese edhe Ministri i Brendshëm Sajmir Tahiri. Zoti Tahiri është nisur të martën drejt SHBA dhe këtë te mërkure merr pjese ne ministerialin e organizuar nga departamenti i shtetit qe zgjat dy ditë.Në axhendën e Ministrit të Brendshëm janë takime me zyrtarë të lartë të Departamentit të Shtetit me të cilët do të flitet mbi sfidat qe ka siguria përballe akteve terroriste dhe krimit të organizuar. Burime zyrtare të Ministrisë së Brendshme sqaruan se rritja e ekstremizmit dhe trafiku ndërkombëtar i drogës do të shqyrtohen në veçanti ne këtë ministerial. Ndërkohë behët e ditur se presidenti Obama do të kryesojë takimin e nivelit të lartë ku marrin pjesë drejtues të forcave të rendit, udhëheqës fetarë dhe zyrtarë të tjerë. Ata do të flasin për mënyrat për të luftuar ekstremizmin. Pjesë e nismës është edhe Kosova, e cila përfaqësohet nga Ministri i Brendshëm Skënder Hyseni. Takimi i Shtëpisë së Bardhë për Luftën kundër Ekstremizmit të Dhunshëm, siç bën të ditur Zëri i Amerikës, do të shqyrtojë përpjekjet në vend dhe në shkallë ndërkombëtare për t’i prerë rrugën radikalizmit dhe rekrutimit të të rinjve nga Amerika dhe vende të tjera për misione ekstremiste. Synimi është të goditen rrënjët e ekstremizmit dhe të identifikohen mënyrat për të mos lejuar të rinjtë të bashkohen me grupe ekstremiste si Shteti Islamik.
als_Latn